12 Mohlala o mongwe o mogolo o ka hwetšwa go Kgoši Josafate wa go loka. Ge kgoši e be e dirile tiro ya bošilo, moporofeta wa Jehofa o ile a e botša gore: “Byale O tlo tlêlwa ke kxalefô ya Morêna.” A kgopolo e dirago gore motho a naganišiše gakaakang! Eupša molaetša wa Jehofa ga wa ka wa felela moo. O tšwetše pele ka gore: “Fêla, xo sa hweditšwe bothakxa xo wene.” (2 Koronika 19:1-3) Ka gona kgalefo ya Jehofa ya go loka ga se ya mo šira gore a se ke a bona go loka go Josafate. Ke yo a sa swanego gakaakang le batho ba sa phethagalago! Ge re selekilwe ke ba bangwe, re ka ba le tshekamelo ya go se bone botse go bona. Gomme ge re dira sebe, go nyama, go lewa ke dihlong le go ikwa re le molato tšeo re di kwago di ka re dira gore re se bone botse go rena. Lega go le bjalo, gopola gore ge e ba re itsholela dibe tša rena gomme re katana ka matla gore re se ke ra di bušeletša, Jehofa o a re lebalela.